b'\n_START_ARTICLE_\nHotel Saxkj\xc3\xb8bing\n_START_SECTION_\nHistorie\n_START_PARAGRAPH_\nBygningerne som huser Hotel Saxkj\xc3\xb8bing blev bygget omkring \xc3\xa5r 1800, og den blev i 1835 "Kgl. Priviligeret Kro". I 1897 indviede man en ny teatersal ved siden af den eksisterende bygning, hvor man siden afholdt b\xc3\xa5de koncerter og revyer. Saxkj\xc3\xb8bing Theater blev drevet frem til 1968, hvor salen blev inddraget i hotellet._NEWLINE_Sidefl\xc3\xb8jen til hovedbygningen, hvor der oprindeligt var stald, blev i 1950\'erne ombygget til krostue._NEWLINE_I 1970\'erne blev hotellet udbygget med to selskabslokaler og en lejlighed til dem, der drev hotellet. P\xc3\xa5 dette tidspunkt var der 18 fuldtidsansatte. I 1980\'erne gik det tilbage for b\xc3\xa5de byen og hotellet, og det blev omdannet til asylcenter og inventaret blev solgt. I 1990\'erne \xc3\xa5bnede man atter hotel og restaurant, men restauranten m\xc3\xa5tte lukke igen, mens hotellet fortsatte._NEWLINE_I 2006 k\xc3\xb8bte Claus Meyer, Carl Jones og Erwin Lauterbach Hotel Saxkj\xc3\xb8bing med plan om at gen\xc3\xa5bne restauranten med fokus p\xc3\xa5 lokale r\xc3\xa5varer. Jones startede som direkt\xc3\xb8r og k\xc3\xb8kkenchef, men blev i efter\xc3\xa5ret 2008 erstattet af Susanne Suhr Andersen som direkt\xc3\xb8r, og der blev ogs\xc3\xa5 ansat en ny k\xc3\xb8kkenchef. Han modtog i 2008 Det Danske Gastronomiske Akademis \xc3\xa6resdiplom for initiativet med hotellet. Jones solgte sin andel til de to tilbagev\xc3\xa6rende ejere ved \xc3\xa5rsskiftet 2008/2009, og Lauterbach forlod stedet i november 2009 s\xc3\xa5ledes at Meyer blev eneejer. Forretningsmanden Ebbe Frahm blev medejer af hotellet i 2010. I 2011 gav hotellet et underskud p\xc3\xa5 1,9 mio. kr._NEWLINE_En anmelder fra Politiken roste i for\xc3\xa5ret 2015 stemningen og restauranten, mens betjeningen og morgenmaden blev kritiseret, bl.a. fordi udvalget til sidstn\xc3\xa6vnte var "en anelse simpelt \xe2\x80\x93 for simpelt".'